આજે પણ કાશ્મીરીઓ મહારાજાને અત્યાચારી અને હત્યારા ગણાવીને તેમના ભણી ઘૃણા વ્યક્ત કરે છે એટલે મહારાજાના બંને પૌત્રો વિક્રમાદિત્ય સિંહ (પીડીપી) અને અજાતશત્રુ સિંહ (ભાજપ) થકી વિધાનપરિષદમાં પ્રસ્તાવ મંજૂર કરાવીને મહારાજાના જન્મદિનને જાહેર રજા રાખવાનો પીડીપી-ભાજપની સરકાર સમક્ષ આગ્રહ રખાયો હતો,પણ એ પ્રસ્તાવ આજ દિવસ સુધી મંજૂર રખાયો નથી ! એના વિરોધમાં વિક્રમાદિત્ય સિંહે પીડીપી અને વિધાન પરિષદમાંથી રાજીનામું આપી દીધું હતું અને પોતાના નાના ભાઈ અજાતશત્રુને પણ રાજીનામું આપવા કહ્યા છતાં એ માન્ય નહોતા.અજાતશત્રુ ૨૦૧૫માં ભાજપમાં જોડાયા એ પહેલાં નેશનલ કોન્ફરન્સના નેતા તરીકે ડૉ.ફારુક અબદુલ્લાની સરકારમાં મંત્રી રહ્યા હતા.એમ તો શેખ અબદુલ્લાને જનસંઘના સંસ્થાપક અધ્યક્ષ ડૉ.શ્યામાપ્રસાદ મુકરજીની હત્યાનો દોષ દેતાં “શેર હમારા મારા હૈ,અબદુલ્લાને મારા હૈ”ના નારા લગાવનારા જનસંઘ-ભાજપના નેતાઓએ શેખ અબદુલ્લાની પાર્ટી સાથે વાજપેયી યુગમાં ઘર માંડ્યું જ હતું.એ વેળા કેન્દ્રમાં ઓમર અબદુલ્લા વિદેશ રાજ્યમંત્રી હતા અને જમ્મૂ-કાશ્મીરમાં ડૉ.અબદુલ્લા મુખ્યમંત્રી હતા.સત્તાની મોહિની ભલભલાં કજોડાં રચે છે.ઉત્તર ધ્રુવ અને દક્ષિણ ધ્રુવના મિલન સમી મુફ્તી બાપ-બેટીની સરકારો પછી હવે ભાજપ મુફ્તીના નારાજ સાથીઓ સાથે મળીને જમ્મૂ-કાશ્મીરમાં નવો ઈતિહાસ રચવાની વેતરણમાં છે. ન જાણ્યું જાનકીનાથે સવારે શું થવાનું છે !